Januar 2018

**ÅRSMELDING FRA SBF - 2017**

Stavangerbarnehagenes foreldreforening (SBF) legger bak seg nok et spennende år med mange saker som vi har jobbet med. Vi har fast plass i Kommunalstyret for oppvekst (KO) hvor vi har gitt våre innspill og vedtaksforslag i debattene om ulike barnehagetema. I tillegg har vi faste møter med barnehagesjefen og fagstab i kommunen samt at vi jobber direkte med oppvekstpolitikerne. Vår Facebook side er den viktigste kommunikasjonskanalen mot barnehageforeldre og vi opplever et stadig økende engasjement og spredning av våre saker der.

Noen av hovedsakene SBF har jobbet med i 2017 er følgende:

**Neddimensjonering av barnehageplasser**

Pga. mindre barnekull og fraflytting fra kommunen har Stavanger vært i en situasjon med overkapasitet av barnehageplasser de siste to årene. Det var ventet at det også i 2017 ville bli foreslått å legge ned enkelte barnehager. SBF har deltatt på flere samarbeidsmøter med administrasjonen og oppvekstpolitikerne og gitt våre innspill både i disse fora og i forbindelse med behandling av saken i KO. Vi har vært i dialog med mange FAU/foreldre som er berørt av neddimensjoneringen. Siden SBF representerer ALLE barnehageforeldre har vi bevisst valgt å ikke be politikerne frede enkelte barnehager fremfor andre. Så langt det har vært mulig har vi prøvd å komme med konstruktive forslag til alternative løsninger samt jobbet for å sikre at overgangen for de berørte barna blir så skånsom som mulig. Det har også vært viktig at foreldre får best mulig informasjon i denne prosessen. I 2018 vil SBF delta i kommunens evaluering av fjorårets prosess.

**Tidlig innsats i barnehagen**

«Rett hjelp tidlig» er et 5-årig prosjekt for tidlig innsats i barnehagen som avsluttes i 2018. Stavanger kommune ønsket å videreføre noen av elementene i dette prosjektet og knytte det sammen med suksessfaktorene i TEFT, tverrfaglig førskoleteam. SBF ble invitert til å være med i prosjektgruppen som skulle se på veien videre for en ny modell for tidlig innsats i barnehagen. Gruppen, bestående av representanter fra fagstab, PPT, barnevern, helsestasjon, fysio/ergoterapi, NAV og SBF, hadde 4 møter. Den nye modellen, Rett hjelp tidlig gjennom samhandling og flerfaglig blikk, skal politisk behandles i løpet av første kvartal 2018.

**Handlingsplan mot mobbing i barnehagen**

Stavanger kommune ved Fagstab barnehage utarbeidet i 2017 en Handlingsplan mot mobbing for barnehagene i Stavanger. SBF var representert i arbeidsgruppen sammen med representanter for private og kommunale barnehager, samt Fagforbundet og Utdanningsforbundet. Arbeidsgruppen hadde to møter hvor SBF kom med innspill som ble skrevet inn i planen. Den endelige planen er tilgjengelig [her.](file:///C%3A%5CUsers%5C388mgu%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C5PD4CS8C%5CAktuelle%20saker%20til%20m%C3%B8tet.docx)

**Minoritetsspråklige foreldre i barn og skole 2017**

SBF og KFU (Kommunalt foreldreutvalg) arrangerte på høsten et informasjonsmøte for minoritetsspråklige foreldre om foreldremedvirkning i barnehage og skole. Møtet ble tolket på 4 språk og hadde over 50 deltakere. Vi mottok 15000 kr i iMDI midler for å gjennomføre prosjektet. Møtet ble godt mottatt og det var konstruktiv dialog blant de frammøtte. Vi ønsker å videreføre og utvide dette prosjektet i 2018.

**Innspill til prøveprosjekter i Stavanger Kommune**

I 2017 ble to prøveprosjekter igangsatt blant et utvalg barnehager i Madla bydel. Det ene prosjektet heter «Vil vite» og er et opplegg for å lære barn om vold og seksuelle overgrep. Det andre er et testprosjekt for tilvenning til barnehage hvor pedagogisk leder er på hjemmebesøk hos barnets familie før barnehagestart, kombinert med en utvidet oppstartssamtale i etterkant. I begge disse prosjektene ble SBF invitert til å komme med våre innspill og synspunkter før igangsettelse av prosjektet. Vi vil også delta i evalueringen av prosjektene når dette skjer i 2018.

**Forskningssøknaden**

Forskningsrådet lyste ut 50 mill til et eller to sentre for barnehageforskning for å styrke miljøer innenfor barnehageforskningen. SBF ble invitert med i en referansegruppe for søknaden fra UIS der de ønsket å utvikle og etablere et slikt miljø med tett samarbeid med praksisfeltet. SBF deltok på et seminar for å utdype de aktuelle temaene i søknaden, sammen med representanter fra UIS, Fylkeskommunen, kommuner, Utdanningsforbudet, Fagforbundet og PPT. Søknaden fikk navnet FILIORUM, som er latin og betyr barn, ble godkjent og innvilget 25 mill.

**Innspill til ressurssenteret for styrket barnehagetilbud**

Ressurssenteret sender årlig ut mange brev til foreldre vedr. saksbehandling og oppfølging av deres barn. For å sikre et klart språk og unngå misforståelser i disse brevene ble SBF forespurt om å evaluere malene fra et foreldreperspektiv og gi våre innspill. Dette gjorde vi og hadde en konstruktiv dialog om endringer som kunne være hensiktsmessige. Mange av våre innspill er nå implementert i malene.

**Andre saker**

I tillegg til de nevnte sakene over har SBF gitt sine innspill til IKT planen for Stavangerbarnehagen, ny Plan for overgang mellom barnehage og skole, Plan for uteområder med flere. Vi har også tett dialog med administrasjonen når det gjelder barnehageopptaket, tilsynssaker i barnehager, foreldreundersøkelsen og andre aktuelle saker. Vi opplever denne dialogen med administrasjonen som konstruktiv og meningsfull.

I løpet at året har det vært en rekke foreldrehenvendelser hvor vi har gitt råd og veiledning. SBF har også uttalt seg i media om aktuelle barnehagesaker i nyhetsbildet.

**Konferanser**

SBF har deltatt på følgende konferanser i 2017: Fylkesmannens oppvekstkonferanse 2017 og Barns oppvekst en helhet- tidlig innsats.

**Sekretariat og styre**

SBF har et sekretariat med begrensede midler, finansiert av kommunen gjennom årsbudsjettene. Vi har en medarbeider i 35% stilling, noe som er helt avgjørende for at SBF skal kunne opprettholde dagens nivå av aktiviteter. Styret har ikke mottatt honorar eller annen godtgjørelse for sitt arbeid.

**Oppsummering**

Styret opplever arbeidet som meningsfullt og at vi har en reell påvirkningskraft i sakene vi jobber med. Det er svært positivt at Stavanger kommune tar foreldremedvirkning på alvor at vi har gode fora for informasjonsutveksling og diskusjon.

Vi oppfordrer alle foreldre til å engasjere seg i barnehagehverdagen, enten det gjelder det direkte samarbeidet med de ansatte i barnehagen, i FAU/SU eller via SBF.

**Styrets medlemmer:**

Mette Berger Gulbrandsen, leder

Elin Kleven, nestleder

Andras Jordell, kasserer

Berit Refve Vik

Cathrine Moen

Einar Eracleous Hallgren

Marie Muri Bonnez

Heidi Engebretsen (Vara)

Jartrud Tveiten (Vara)

Katrine Stenhaug Iversen (Ansatt)